《访叶海盐不值》
宋代·释居简

绿叶未幄春正迟，看看雪煖开荼蘼。丁宁密意谢红药，掎角缓放韶华归。

一芳一菲寻版荡，更无可砥狂澜涨。惠风迤逦索蒲葵，约束凉薰小相让。

棠梨雨褪燕脂蔫，来禽效颦相后先。主人朝天未回鞯，软红没屦东华前。

饮湖山绿方颓玉，水绕山围南宕北。起来却忆故园春，园中四时花木新。

诗人眉苦闲情皱，不怕天知怕天瘦。遂令真宰妒冥搜，无人不恨古藤州。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。